Drahí bratia a sestry,

po troch rokoch nás opäť v budúcom mesiaci čakajú voľby do Provinciálnej rady na nasledujúce obdobie rokov 2021 až 2024. Často počúvame slová povzbudenia, aby sme sa nebáli prijať voľbu našich bratov a sestier. Keďže som touto skúsenosťou prešla, možno bude FA príhovor v niečom osobnejší.

Z čoho máme pri tejto úvahe vychádzať? Pre nás saleziánov spolupracovníkov je PAŽ našou “identifikačnou kartou”. Opisuje duchovné bohatstvo nášho povolania, načrtáva cestu nášho posväcovania v každodennej službe. V článku 11 - Typické činnosti Saleziána spolupracovníka, je jednou z nich práca na rozvoji Združenia. Možno niekedy nechápeme, načo sme organizovaní, načo nám je Provinciálna rada. Don Bosco, ako horlivý a realistický muž, ktorému záležalo na súvislom prepojení dobra a šlo mu o širokú účinnosť, už od začiatku chcel, aby spolupracovníci vytvárali organizované Združenie. Náčrt najdôležitejších štruktúr tejto organizácie nachádzame v 5. kapitole jeho Pravidiel z roku 1876. Spolupráca si nutne vyžaduje organizáciu a naše štruktúry nie sú cieľom samy pre seba, ale sú zriadené práve preto, aby uľahčili dosahovanie cieľov samotného Združenia. A to nie vo forme spontánnej skupiny, ale ako celok ľudí animovaných tým istým duchom a angažovaných dosahovať spoločný cieľ, pričom používajú rovnaké prostriedky. Naše Združenie stále rastie, má nové povolania a pokiaľ ide o vetvu ASC v saleziánskej rodine, práve táto je najpočetnejšie zastúpená vo svete. Článok 7 PAŽ hovorí o tom, že sme spoluzodpovední v činnosti. Poverenia v rámci Združenia sa na akejkoľvek úrovni vykonávajú v duchu služby podľa princípov spoločenstva, spoluzodpovednosti, súčinnosti a spolupráce. Článok 17 PAŽ v §1 hovorí, okrem iného, že od každého saleziána spolupracovníka sa môže žiadať, aby na určitý čas ponúkol svoju silu a schopnosti na službu animácie a zodpovedného riadenia. Podľa § 2 Saleziáni spolupracovníci ochotne prijímajú obdobie služby riadenia, ktorá sa od nich vyžaduje...

Vieme, sú v živote aj také situácie, kedy by sme voľbu radi prijali, ale nedovoľuje nám vek, choroba, iná ťažká životná situácia. Otázkou však môže byť, aké dôvody ma vedú k odmietnutiu služby?

V roku 2018 som po prvom trojročí služby “bojovala” s Bohom a všemožne som si zdôvodňovala právo voľbu neprijať. Hovorila som si: “Veď som 6 rokov “slúžila”, keď bol manžel v PR a mali sme malé deti. Toto, plus tri roky teraz, to je Bože dokopy 9 rokov, to Ti nestačí?” Prichádzali rôzne iné myšlienky, až kým sa ma cestou na konferenciu do patronátneho strediska Pán “neopýtal”: “Ty nevidíš toto, toto a aj toto...?” Končí sa druhé trojročie a ja si uvedomujem, koľko darov som cez túto službu dostala. Zosilnelo vo mne vedomie, že sme živá rodina, ktorú vedie Duch Svätý a On prekonáva všetky naše nedostatky. Bratia a sestry, zvolili ste si v prebiehajúcom trojročí vekovo podstatne mladšiu PR (razom som sa ocitla medzi najstaršími :-)). “Mladá krv” priniesla veľa nového a obohacujúceho. Pre mňa však bolo nesmierne povzbudzujúce, že na podstatných veciach sme sa zhodli naprieč celým vekovým spektrom.

Som presvedčená, že členovia aktuálnej, ale aj predchádzajúcich PR, prijali voľbu nie na základe svojich schopností, časových možností a horlivosti, ale myslím, že najviac preto, lebo dôverovali, že Boh uschopňuje povolaných. Nie, nestali sa z nás schopnejší ľudia, ale možno sme dostali možnosť pozrieť na niektoré veci z iného uhla, čo je samo o sebe veľkým darom. Stali sme sa v PR viac bratmi a sestrami, napriek mnohým starostiam sme prežili aj veľa radosti zo stretnutia s každým jedným z Vás. Ste pre nás, bratia a sestry, veľkým povzbudením, pretože vnímame, že pracujete na šírení Božieho Kráľovstva často v skrytosti, bez poďakovania od druhých, ale vo vedomí, že to robíte z lásky k Nemu.

Vyprosujeme všetkým otvorené srdce pre prijatie Božej vôle, výber kandidátov nie podľa toho, kto to “prijme”, ale počúvaním vnútorného hlasu, obetovaním modlitby deviatnika pred voľbou či už za kandidátov, alebo za voľbu prijať, či neprijať.

Za PR Monika